Ένα βίντεο με το περιστατικό που σημειώθηκε, χθες, στα Ίμια, όταν τουρκική ακταιωρός ήρθε σε επαφή με την κανονιοφόρο «Νικηφόρος» του Πολεμικού Ναυτικού, βλέπει το φως της δημοσιότητας.

Η τουρκική ακταιωρός Köyceğiz παραβίασε τα εθνικά χωρικά ύδατα. Η κανονιοφόρος «Νικηφόρος» που βρισκόταν σε προγραμματισμένη περιπολία στην ευρύτερη περιοχή έσπευσε να ενημερώσει τον καπετάνιο του τουρκικού πλοίου για την παραβίαση.

Η τουρκική ακταιωρός άρχισε να κάνει επικίνδυνους ελιγμούς παραβιάζοντας τους διεθνείς κανόνες αποφυγής προσέγγισης στη θάλασσα, με αποτέλεσμα τα δύο πλοία να ακουμπήσουν στο πλάι.

Στη συνέχεια η ακταιωρός έσπευσε να απομακρυνθεί προς την τουρκική πλευρά.

Πηγές του ΓΕΕΘΑ τόνισαν από την πρώτη στιγμή ότι δεν έχουν καταγραφεί υλικές ζημιές στο ελληνικό πλοίο και ο «Νικηφόρος» και συνέχισε κανονικά την περιπολία του, ενώ η τουρκική ακταιωρός επέστρεψε στα χωρικά ύδατα της γείτονος.